Αθήνα, 21 Οκτωβρίου 2021

**Συνάντηση του Προέδρου της Βουλής των Ελλήνων**

 **με τον Πρόεδρο του Κοινοβουλίου της Βόρειας Μακεδονίας**

Ο Πρόεδρος της Βουλής των Ελλήνων, κ. Κωνσταντίνος Τασούλας, συναντήθηκε με τον Πρόεδρο του Κοινοβουλίου της Βόρειας Μακεδονίας, κ. Talat Xhaferi, με την ευκαιρία των εργασιών της Διάσκεψης των Προέδρων Κοινοβουλίων των κρατών-μελών του Συμβουλίου της Ευρώπης, στην Αθήνα.

Μετά το πέρας της μεταξύ τους συζήτησης, ο κ. Τασούλας και ο κ. Xhaferi προέβησαν στις ακόλουθες δηλώσεις:

**Κ. Τασούλας**: «Είμαστε εδώ μαζί με τον Πρόεδρο της Βουλής της Βόρειας Μακεδονίας, μιας χώρας με την οποία η Ελλάδα έχει υπογράψει μια συμφωνία, η οποία πρέπει να υλοποιηθεί πλήρως, για τη βελτίωση των σχέσεων των λαών μας. Είμαι αισιόδοξος γι’ αυτό, έπειτα από τη συνάντηση με τον κ. Πρόεδρο του Κοινοβουλίου της γειτονικής χώρας, αλλά και τη συνάντηση που έκανα προ ημερών με τον Πρόεδρο της Δημοκρατίας της Βόρειας Μακεδονίας. Σήμερα μιλήσαμε πιο συγεκριμένα και αναλύσαμε τρόπους με τους οποίους θα μπορούσαν τα δύο κοινοβούλια μέσω των Κοινοβουλευτικών Ομάδων Φιλίας να συνεργασθούν.

Θεωρώ και αισθάνομαι μετά τη διμερή μας επαφή ότι πρέπει να ενθαρρύνουμε τις σχέσεις των κοινοβουλίων μας, γιατί μόνο σε καλό θα μας βγει η βελτίωση αυτών των σχέσεων, όπως και η βελτίωση της συνεργασίας ανάμεσα στις χώρες μας, οι οποίες είναι και απολύτως γειτονικές. Η Ελλάδα, είπα στον Πρόεδρο, ενδιαφέρεται συνολικά για την ευρωπαϊκή εξέλιξη των δυτικών Βαλκανίων, μία πολιτική που προέταξε η ελληνική κυβέρνηση ήδη το 2003, στη Σύνοδο της Θεσσαλονίκης. Και όλη αυτή η εξέλιξη στα δυτικά Βαλκάνια, που αφορά την Αλβανία, τη Βόρεια Μακεδονία, τη Σερβία βέβαια, που βρίσκεται σε άλλη φάση, τελικά θα προσδώσει, πετυχαίνοντας τον στόχο της, ιστορική και οικονομική διάσταση στην ευρύτερη περιοχή. Και η Ελλάδα, βεβαίως, θα είναι πρωτοπόρος σε αυτές τις πρωτοβουλίες ούσα και ένα από τα παλαιότερα πλέον μέλη της Ευρωπαϊκής Ένωσης. Τον καλωσορίζω λοιπόν στην Αθήνα και στην Ελλάδα, αλλά κυρίως καλωσορίζω την ειλικρινή διάθεσή του για βελτίωση, περαιτέρω, των σχέσεων των δύο χωρών και νομίζω πως έχουμε χρέος, τα κοινοβούλιά μας, στα οποία προεδρεύουμε, να δείξουν αυτόν τον δρόμο».

**T. Xhaferi:** «Θα ήθελα κι εγώ, με την ευκαιρία, να εκφράσω τη χαρά μου και την υπερηφάνειά μου, ως Πρόεδρος του Κοινοβουλίου της Βόρειας Μακεδονίας. Είναι η πρώτη φορά που έχω συνάντηση με Πρόεδρο της Ελληνικής Βουλής. Θεωρώ ότι είναι ιστορική στιγμή και για τις δύο χώρες μας και είμαι αισιόδοξος γι’ αυτή τη συμφωνία που έχει κυρωθεί και είναι στο δικό μας χέρι, εμείς ως κοινοβουλευτικοί να καταβάλλουμε κάθε προσπάθεια για την υλοποίηση, για την εφαρμογή αυτής της συμφωνίας. Βρισκόμαστε στην πρώτη φάση της υλοποίησης, κάποια σημεία της συμφωνίας έχουν υλοποιηθεί, κάποια όχι, αλλά είμαστε στη σωστή κατεύθυνση. Και μάλιστα, κάνουμε βήματα για την οικοδόμηση της αμοιβαίας εμπιστοσύνης των χωρών μας, με πρώτο βήμα στην οικοδόμηση αυτής της εμπιστοσύνης την επιτήρηση του εναέριου χώρου μας, την οποία εμπιστευθήκαμε στην Ελληνική Δημοκρατία.

Και βεβαίως, να επαναλάβω τις ευχαριστίες μου για την υποστήριξη της Ελλάδας στο άνοιγμα των ενταξιακών διαπραγματεύσεων της Βορείου Μακεδονίας. Κατά τη διάρκεια της συνάντησής μας επανέλαβα επίσης και μια ανοιχτή πρόσκληση. Είπα πως θα χαρούμε να υποδεχθούμε τον Πρόεδρο της Βουλής των Ελλήνων στη Βόρεια Μακεδονία, στα Σκόπια, σε μια επίσημη επίσκεψη. Κλείνοντας να ευχαριστήσω για μια ακόμη φορα για τη φιλοξενία σας και για την ευκαιρία που είχαμε να κάνουμε την πρώτη ιστορική συνάντηση μεταξύ Προέδρων Κοινοβουλίων των δύο χωρών. Είναι η πρώτη συνάντηση σε αυτό το επίπεδο, αλλά σίγουρα όχι η τελευταία, θα είναι η πρώτη από πολλές που θα ακολουθήσουν».